b'\n_START_ARTICLE_\nNordby Hede\n_START_PARAGRAPH_\nNordby Hede er et 6 km\xc2\xb2 stort hede og plantageomr\xc3\xa5de beliggende p\xc3\xa5 en strandvoldsslette mellem Nordsams\xc3\xb8 og Stavns Fjord beliggende ud til \xc3\xb8stkysten af Sams\xc3\xb8. Det er en klithede dannet p\xc3\xa5 flyvesand med oprindelse i havet, med en sammenh\xc3\xa6ngende forekomst af gr\xc3\xa5/gr\xc3\xb8n klit og en smal br\xc3\xa6mme af hvid klit og strandvoldsnatur yderst langs havet. Den sydlige del, den 1 km\xc2\xb2 store \xc3\x98sterhede er en del af Natura 2000 omr\xc3\xa5de nr. 55 Stavns Fjord, Sams\xc3\xb8 \xc3\x98sterflak og Nordby Hede som ogs\xc3\xa5 er en del af en st\xc3\xb8rre naturfredning fra 1981 . Nordby Hede er ogs\xc3\xa5 en del af et nationalt geologisk interesseomr\xc3\xa5de omkring Stavns Fjord. Den nordlige del af Nordby Hede udg\xc3\xb8r nu M\xc3\xa5rup Skov, hvis tilplantning p\xc3\xa5begyndtes i 1866.'